વડનગરનાં જોવાલાયક સ્થળોમાં સૌથી સર્વોત્તમ હાટકેશ્વર મહાદેવનું દેરૂં જોવા જેવું છે. સમસ્ત નાગર કોમના ઈષ્ટદેવ હાટકેશ્વર મહાદેવ ગણાય છે. તેમનાં દર્શન કરવા દૂર દૂર દેશાવરથી નાગર લોકો વડનગરમાં આવે છે. આ દેરૂં વડનગર શહેર બહાર નદીઓળ દરવાજાની નજદીકમાં છે ને શહેર કરતાં ઘણા જ નીચાણના ભાગમાં છે. દેરૂં પથ્થરબંધ બાંધેલું છે. દેરાની ચારે બાજુ યાત્રાળુઓને ઊતરવા સારૂ ધર્મશાળાઓ બાંધેલી છે. દેરૂં ભવ્ય અને પ્રાચીન છે. તેની બાંધણી સુંદર રીતે કરવામાં આવી છે. દેરાને ફરતી ગ્રાસપટ્ટી ઉપર આવેલ વેદીમાં વિષ્ણુના દશ અવતારો અને અનેક પૌરાણિક કથાઓની હકીકતો કોતરેલી છે. દેરાની ચારે બાજુ કરવામાં આવેલું કોતરણીનું કામ ઉત્તમ પ્રકારનું છે. તેમાં મત્સય, કચ્છ, વારાહ, નૃસિંહ, વામન, પરશુરામ, રામકૃષ્ણ, બુદ્ધ વગેરેનાં ચિત્રો ઠીક કોતર્યાં છે. આ સિવાય પાંચ પાંડવો તેમજ પાંડવોની બાલક્રીડા એક ઠેકાણે કોતરેલી છે જે જોવા જેવી છે.